Ir-Regolament tal-Kummissjoni (KEE) Nru 1662/93
tad-29 ta’ Ġunju 1993
li jistabilixxi regoli dettaljati għat-tħaddim tar-Regolament tal-Kunsill (KEE) Nru 404/93 fir-rigward tat-tħaddim ta’ miżuri protettivi fis-settur tal-banana
IL-KUMMISSJONI GĦALL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-ir-Regolament tal-Kunsill (KEE) Nru 404/93 tat-13 ta’ Frar 1993 dwar l-organiżżazzjoni tas-suq tal-banana [1], u partikolarment l-Artikolu 23 tieghu,
Billi l-Artikolu 23(1) tar-Regolament (KEE) Nru 404/93 jipprovdi għall-possibiltà li jittieħdu miżuri xierqa jekk, minħabba importazzjoni jew esportazzjoni, s-suq tal-Komunità f’wieħed jew f’aktar prodotti minn dawk elenkati fl-Artikolu 1 jgħaddi, jew ikun mhedded li jgħaddi, minn sfrattar serju li jista’ jipperikola l-oġġettivi stipulati fl-Artikolu 39 tat-Trattat; billi dawn il-miżuri għandhom x’jaqsmu ma’ kummerċ ma’ pajjiżi oħra u t-tħaddim tagħhom jintemm meta l-isfrattar jew theddida ta’ sfrattar jispiċċa;
Billi l-kriterji prinċipali tal-istima dwar jekk is-suq tal-Komunità huwiex sfrattat serjament jew jinsabx fil-periklu li jkun sfrattat għandhom ikunu magħrufa;
Billi l-qagħda tas-suq tal-Komunità għandha tkun stmata b’riferenza mhux għall-fatturi tas-suq innifsu biss, iżda wkoll għal xi fatturi li għandhom x’jaqsmu ma’ xejriet fil-kummerċ;
Billi t-tip ta’ miżuri lli jistgħu jintużaw skond l-artikolu 23 tar-Regolament (KEE) Nru 404/93 għandhom ikunu magħrufa; billi l-miżuri għandhom ikunu ta’ natura li jirrimedjaw l-isfrattar jew theddid ta’ sfrattar li jirriżulta minn kummerċ ma’ pajjiżi oħra; billi l-miżuri li jittieħdu għandhom ikunu skond iċ-ċirkostanzi biex ikunu evitati effetti oħra mhux maħsuba; billi l-miżuri ppjanati b’hekk ma jirrestrinġux; billi l-għażla għandha titħalla miftuħa biex jiddaħħlu miżuri oħra li jkollhom effetti bħal jew anqas restrittivi biex ikunu jistgħu jiġu aġġustati għan-natura u s-serjetà tal-isfrattar jew theddida ta’ sfrattar tas-suq tal-Komunità;
Billi l-Kumitat ghat-Tmexxija tal-Banana naqas milli jagħti opinjoni fiż-żmien deċiż mill-President,
ADOTTAT DAN IR-REGOLAMENT:
Artikolu 1
Meta ssir stima dwar jekk is-suq tal-Komunità f’wieħed jew f’aktar prodotti imsemmija fl-Artikolu 1 tar-Regolament (KEE) Nru 404/93 ikun, minħabba raġuni ta’ importazzjoni jew esportazzjoni, għaddej jew mhedded bi sfrattar serju skond it-tifsira ta’ l-Artikolu 23 tar-Regolament imsemmi, għandu jitqies partikolarment:
(a) il-volum tal-importazzjoni u esportazzjoni attwali u imbassra;
(b) il-volum tal-produzzjoni tal-Komunità u l-bejgħ tal-banana tal-Komunità;
(ċ) id-disponibiltà tal-prodott fis-suq tal-Komunità;
(d) il-prezzijiet miġbura għall-prodotti domestiċi fis-suq tal-Komunità, jew it-tbassir tax-xejra f’dawn il-prezzijiet, u speċjalment xi żidiet jew tnaqqis kbir meta mqabbla mal-prezzijiet tal-aħħar snin;
(e) il-prezzijiet miġbura fis-suq tal-Komunità għall-prodotti ġejjin minn pajjiżi oħra, u speċjalment xi tnaqqis kbir.
Artikolu 2
1. Il-miżuri li jistgħu jittieħdu skond l-Artikolu 23(2) u (3) tar-Regolament (KEE) Nru 404/93 għandhom jinkludu:
- is-sospensjoni tal-importazzjoni jew l-esportazzjoni,
- is-sospensjoni sħiħa jew f’parti tal-għoti ta’ liċenzji tal-importazzjoni jew l-esportazzjoni,
- l-introduzzjoni ta’ liċenzi tal-importazzjoni u l-esportazzjoni,
- l-introduzzjoni ta’ prezz minimu ta’ importazzjoni għall-prodotti li ma humiex skond il-kwota tat-tariffa tal-importazzjoni,
- l-introduzzjoni ta’ imposta tal-esportazzjoni.
2. Il-miżuri meħuda skond l-artikolu 23 tar-Regolament (KEE) Nru 404/93 jistgħu ikunu ristritti għal ċerti prodotti.
Miżuri oħra li jkollhom l-istess effett jew effett restrittiv anqas mill-miżuri elenkati fil-paragrafu 1 jistgħu jiddaħħlu, jekk ikunu meħtieġa mis-suq tal-Komunità.
Il-miżuri meħuda għandhom jibqgħu fis-seħħ sakemm jinħass li hemm il-bżonn neċessarju tagħhom.
3. Il-miżuri meħuda għandhom iqisu l-pożizzjoni speċjali ta’ prodotti li jinsabu fi triqthom lejn il-Komunità.
Artikolu 3
Il-miżuri protettivi għandhom jitħaddmu b’konformità ma’ xi obbligazzjonijiet li jirriżultaw minn ftehim internazzjonali li jorbot il-Komunità.
Artikolu 4
Dan ir-Regolament għandu jidħol fis-seħħ fl-1 ta’ Lulju 1993.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussel, fid-29 ta’ Ġunju 1993.